Дзяржаўная ўстанова адукацыі

“Акцябрскі дзіцячы сад – базавая школа Жлобінскага раёна”

Раённы конкурс на лепшую

метадычную распацоўку пазакласнага мерапрыемства.

Літаратурна – паэтычная вечарына

“Ты не згаснеш, ясная заранка”

Выканала

Гардзеева Таццяна Васільеўна,

настаўнік беларускай мовы і літаратуры,

першай кваліфікацыйнай катэгорыі

тел. +375(29) 396-57-93

Акцябр, 2017

Літаратурна – паэтычная вечарына праводзіцца ў Акцябрскай сельскай бібліятэцы. Прысвечана мерапрыемства 125-годдзю з дня нараджэння Максіма Багдановіча. Удзельнікамі з’яўляюцца вучні 8-9 класаў. Вядучыя вечарыны: Лупсякова Надзея Пятроўна – бібліятэкар і Гардзеева Таццяна Васільеўна – настаўнік беларускай мовы і літаратуры. Суправаджаецца мерапрыемства паказам прэзентацыі Microsoft Power Point. Вершы чытаюць вучаніцы 8 класа: Васкракова Валянціна, Зубчанка Вераніка, Коршунава Хрысціна, Пашук Ганна.

**Мэта:**

* абуджэнне цікавасці да літаратурнай спадчыны беларускага народа, да асобы Максіма Багдановіча.

**Задачы:**

* засяродзіць увагу вучняў на жыццёвым і творчым шляху Максіма Багдановіча;
* садзейнічаць фарміраванню паважлівых адносін да мінулага сваёй Радзімы;
* выхоўваць пачуццё любові і павагі да асобы паэта, да зямлі бацькоў.
* (Слайд 1)

**Удзельнікі**: вучні 8-9 класаў

**Плакаты з выказваннямі пра Максіма Багдановіча:**

* Ёсць паэты, якія пішуць творы, каб потым з іх выдаць выбранае, але ёсць і паэты, што пішуць толькі выбранае. Да такіх і належыць Максім Багдановіч.

*Максім Танк*

* “Вянок” Максіма Багдановіча можна назваць сэрцам яго паэзіі, узорам самараскрыцця ў ім чалавека – шукальніка гармоніі прыгожага і добрага – чалавека, якім быў сам Максім Багдановіч.

*Алег Лойка*

* Багдановіч, побач з Купалам і Коласам, - тое трэцяе вымярэнне, без якога немагчыма перспектыва. З Багдановічам нам стала далёка відаць ва ўсе канцы свету.

*Міхась Стральцоў*

У чытальнай зале аформлена кніжная выстава “Нязгаснай зоркай ты ў небе Радзімы навекі”, на якой прадстаўлены кнігі, артыкулы з газет і часопісаў аб жыццёвым і творчым шляху Багдановіча, а таксама творы славутага беларускага паэта розных гадоў выдання. На часопісным століку стаіць партрэт М.Багдановіча, ляжыць томік яго вершаў, букет васількоў, ручнік. (Слайд 2)

**Ход мерапрыемства**

**Вядучы першы:** У кожнай літаратуры ёсць паэты і пісьменнікі, якімі ганарацца нашчадкі. У беларускай літаратуры такімі былі Янка Купала, Якуб Колас і Максім Багдановіч. Размова сёння пойдзе пра аднаго з іх – выдатнага беларускага паэта Максіма Багдановіча. (Слайд 3)

*Гучыць песня “ Страцім лебедзь.”*

**Вядучы другі:**  Кароткім быў жыццёвы век паэта. Ён вымяраецца 25 гадамі. Многія літаратары ў такім узросце толькі пачынаюць тварыць. Ён жа – закончыў. І можа, таму, што прадчуваў блізкую развязку, спяшаўся, працаваць не шкадуючы сябе: абы паспець сказаць тое, што хвалявала яго сэрца і што не магло не выліцца ў творы.

**Вядучы трэці:** Прырода надзяліла Максіма Багдановіча шматгранным талентам, дазволіла паспяхова праявіцца як паэту і празаіку, перакладчыку і крытыку, публіцысту і гісторыку. Паводле ацэнкі беларускага літаратуразнаўцы, паэта Алеся Лойкі, “Максім багдановіч як творца, мысліцель, гісторык… унікальная, фенаменальная з’ява, якая не ўкладваецца ні ў рамкі свайго часу, ні ў рамкі цэлых літаратурных эпох.”

**Вядучы першы:** Таму наша сённяшняя паэтычна- літаратурная вечарына “Ты не згаснеш, ясная заранка …” прысвечана менавіта яму – Максіму Багдановічу як сапраўды незвычайнай асобе, як генію зямлі беларускай.

**Вядучы другі:**

… І застаўся ты ў нашых душах,

Хоць навекі знік у палях,

Вечна светлы і вечна дужы,

Вечна юны, як наша зямля.

**Вядучы трэці:** Няхай гэтыя радкі У. Караткевіча, звернутыя да Максіма Багдановіча, служаць эпіграфам да нашай вечарыны, а мы згадаем пра жыццё таленавітага паэта з яго складаным лёсам.

**Вядучы першы:** Зараз мы раскажам пра бацькоў паэта. Бацька Адам Ягоравіч Багдановіч – закончыў Нясвіжскую семінарыю – так званы “мужыцкі ўніверсітэт” – і стаў у далейшым сур’ёзным вучоным-этнографам, гісторыкам, эканамістам. Ці ж не ад яго перадаліся Максіму гэтая ўдумнасць, глыбокая цікавасць да гісторыі і культуры Беларусі? (Слайд 4)

**Вядучы другі:** Маці – Марыі Апанасаўне з роду Мякотаў – удалося скончыць настаўніцкія курсы ў Пецярбургу. Гэта была натура надзвычай жывая, уражлівая і сардэчная. Гэтымі якасцямі надзяліла яна Максіма, пра якога бацька пазней пісаў так: “Некрыўдлівы і мяккі, летуценны, з пяшчотным, амаль жаноцкім сэрцам.” Але душэўная мяккасць сына арганічна спалучалася з мужыцкай цвёрдасцю, напорыстасцю характара. (Слайд 5)

**Вядучы трэці:** Напачатку маладая сям’я Багдановічаў жыла ў Мінску. У 1891 годзе 9 снежня Марыя нараджае хлопчыка, Максіма, хаця ў сям’і чакалі дзяўчынку. У 1896 сям’я Багдановічаў пераязджае ў Ніжні Ноўгарад. У горадзе на Волзе сям’я зблізілася з Максімам Горкім – вялікім рускім пісьменнікам.

**Вядучы першы:** З 1902 па 1907 год Максім вучыўся ў Ніжагародскай мужчынскай гімназіі. У гэты час ён вывучае беларускую мову і літаратуру, знаёміцца з матэрыяламі беларускіх газет “Наша доля,” “ Наша ніва”, якія істотна паўплывалі на фарміраванне яго светапогляду. І ў далейшым у сваёй творчасці М. Багдановіч аддаваў перавагу беларускай мове. (Слайд 6)

**Вядучы другі:** 1907 год лічыцца пачаткам літаратурнай дзейнасці Багдановіча. Яго першым значным мастацкім творам было беларускамоўнае апавяданне “Музыка”. Максіму на той час споўнілася толькі 16 год.

*Гучыць верш М. Багдановіча “Добрай ночы, зара- зараніца!”*(Слайд 7)

(Дадатак 1)

**Вядучы трэці:** У 1908 годзе сям’я пераехала ў горад Яраслаўль. Максім паступіў у 6 клас Яраслаўскай гімназіі. Максімам Кніжнікам называлі М. Багдановіча бацька і сябры –гімназісты. Хто б і дзе ні сустракаў яго, Максім заўсёды быў з кнігай. Кнігі ляжалі ў яго на стале, ён прыносіў іх з бібліятэкі і з гімназіі.(Слайд 8)

**Вядучы першы:** У гэты перыяд Максім сутыкнуўся і з цяжкасцямі выпрабавання. У 1908 годзе ад тубереклёза памёр старэйшы брат Вадзім, а вясной 1909 года захварэў на туберкулёз і Максім. Бацька адвёз яго ў Крым на лячэнне, што добра паўплывала на стан яго здароўя. Пачынаючы з 1909 года творы М.Багдановіча не сыходзілі са старонак газеты “Наша ніва”. Сярод іх верш “Краю мой родны! Як выкляты богам…” Багдановіч заявіў аб сабе як аб пеяняры нядолі роднага краю.

*Гучыць верш М. Багдановіча “Краю мой родны! Як выкляты богам”*

(Дадатак 2) (Слайд 9 )

**Вядучы вядучы:** У 1911 год пераломны ў жыцці Максіма Багдановіча. Пасля заканчэння вучобы ў гімназіі ён наведаў Вільню, дзе пазнаёміўся са славутымі дзеячамі беларускага нацыянальнага - вызваленчага руху братамі Луцкевічамі, беларускім пісьменнікам, гісторыкам, філосафам, літаратуразнаўцам В. Ластоўскім. У фальварку Ракуцёўшчына каля Маладзечна Максім знаёміцца з Беларуссю. У 20-гадовым узросце змог зблізку ўбачыць беларускую прыроду, жыццё і побыт беларусаў.

**Вядучы трэці:** Атрымаўшы атэстат сталасці Максім мер намер паступіць у Пецярбургскі ўніверсітэт на філалагічны факультэт, але з-за слабага здароўя, не здолеў здзейсніць свой намер і, вярнуўшыся з Беларусі ў Яраслаўль, паступіў у Дзямідаўскі юрыдычны ліцэй. Максім вывучаў грэчаскую, лацінскую, італьянскую, польскую, французскую і нямецкую мовы. У гэты час ён напісаў лепшыя свае творы.

**Вядучы першы:** Сустрэча з Бацькаўшчынай дала новы штуршок паэзіі М.Багдановіча, натхніла на стварэнне шэдэўраў, якія навечна ўвайшлі ў залаты фонд нацыянальнай літаратуры. Вынікам творчай працы на Беларусі з’явіўся цыкл вершаў “Старая Беларусь”. Адзін з вершаў гэтага цыкла – “Слуцкія ткачыхі” – асабліва кранае сваёй чалавечнасцю, лірызмам.

*Гучыць песня“Слуцкія ткачыхі”ў выкананні ансамбля “Песняры”.*

**Вядучы другі:** Адзін за адным выходзяць з-пад яго пяра творы, у якіх з найвышэйшай мастацкай сілай і пранікнёнасцю ўвасоблена жыццё беларускага народа, яго беды і памкненні, пераплеценыя з глыбокім болем і нязгаснай верай у будучыню маці-Радзімы самога паэта. У іх філасофскі роздум пра сэнс быцця і смерць, жывы і магутны подых прыроднай стыхіі. У вершы “Жывеш ня вечна, чалавек ”аўтар сцвярджае, што чалавечае жыццё ў параўнані з вечнасцю вельмі кароткае, пражыць яго трэба з высокім напалам, ярка, хвалююча. Пасля сябе чалавек павінен пакінуць след, добрай памяці.

Г*учыць верш “Жывеш ня вечна, чалавек.”* (Дадатак 3) (Слайд 10)

**Вядучы трэці:** Выдадзены ў 1913 годзе зборнік паэзіі “Вянок” стаў адной з вяршынь беларускай лірыкі.(Слайд 11) А ўся творчасць паэта – новым словам, новым якасным крокам у развіцці і ўзвышэнні беларускай мовы. У ёй – чалавечны і грамадзянскі подзвіг змагара за нацыянальнае адраджэнне, аднаго з найлепшых сыноў Беларусі.

*Выконваецца песня “Ой, чаму я стаў паэтам….”, ансамбль “Песняры”*

**Вядучы першы:** Восенню 1916 года, скончыўшы ў Яраслаўлі юрыдычны ліцэй, Максім Багдановіч пераехаў у Мінск.(Слайд 12) Тут ён працаваў сакратаром харчовага камітэта мінскай губернскай управы, адначасова займаўся справамі бежанцаў у Беларускім таварыстве дапамогі пацярпелым ад вайны, удзельнічаў у рабоце гурткоў моладзі.

**Вядучы другі:** У Максіма Багдановіча было шмат творчых планаў, ён хацеў выдаць шэраг паэтычных зборнікаў, але здзейсніць гэтыя намеры не змог. У канцы лютага 1917 года з-за абвастрэння хваробы пакінуў Мінск і зноў накіраваўся ў Крым.

**Вядучы трэці:** Блізілася трагічная развязка. Паэт пра гэта ведаў і яшчэ больш настойліва працаваў: думкі і пачуцці, якімі ён жыў, так і прасіліся на паперу.

*Гучыць музыка з рэпертуару ансамбля “Харошкі”.* На фоне музыкі дэкламуецца верш:

Ужо пара дадому збірацца, -

Вечар позны, час не стаіць.

Ах, калі б ты магла здагадацца,

Як не хочацца мне ўхадзіць.

*Фотаздымак дома ў Ялце, дзе памёр М. Багдановіч* (Слайд 13)

**Вядучы першы:** Багдановіч паміраў мужна і з годнасцю: без нараканняў і скарбаў. На яго стале засталося неадпраўленае пісьмо да бацькі: “Добры дзень, стары верабей… Маладому вераб’ю дрэнна…”. За свой нядоўгі век Багдановіч зведаў шмат гора і пакутаў, цяжкіх душэўных мук.

*Багдановіч у апошні год жыцця* ( Слайд 14)

**Вядучы другі:** Горка было яму ведаць, што яго чакае. Столькі яшчэ засталося не зробленым, не напісаным, не пражытым. Пра сваю хуткую смерць ён ведаў, але не страціў мужнасці, не змаладушнічаў. Ад смерці ён гаварыў у вершах проста і натуральна, як аб жыцці, аб каханні, без адчаю і жаху.

У краіне светлай, дзе я ўміраю,

У белым доме ля сіняй бухты,

Я не самотны, я кнігу маю

З друкарні пана Марціна Кухты.

**Вядучы трэці:** 25 мая 1917 года ў дваццаціпяцігадовым узросце Максім Багдановіч памірае ў поўнай адзіноце. Пахаваны ў Ялце на гарадскіх могілках. На магіле паставілі белы крыж. (Слайд 15)

*Гучыць музыка з рэпертуара ансамбля “Харошкі”. На фоне музыкі дэкламуецца верш Я. Быліны ( Дадатак 4)*

**Вядучы першы:** У 1924 годзе на яго магіле быў устаноўлены помнік з чатырма радкамі з верша паэта “Паміж пяскоў Егіпецкай зямлі…”

**Вядучы другі:** Усяго дзесяць гадоў доўжылася дзейнасць таленавітага сына беларускай зямлі. Але творам, якія ён паспеў падарыць народу, выпаў зайздросны лёс: да яго неўміручых радкоў усё з большай сілай цягнуцца шчырыя сэрцы людскія. Імя паэта стала адным з самых дарагіх у памяці нашчадкаў.

Ён навучыў, здаецца, гаварыць

Па – беларуску нават кіпарысы,

Барвінак на магільніку гарыстым

Ён навучыў, здаецца, гаварыць.

Паўднёва сонца плавіцца ўгары,

Зямля гарачая, нібыта прысак…

Ён навучыў, здаецца, гаварыць

Па – беларуску нават кіпарысы.

*Янка Сіпакоў*

**Вядучы трэці:** З асаблівай цеплынёй, ўрачысцю, глыбокай задушэўнасцю гучыць інтымная лірыка Багдановіча. Ён захапляўся жаноцкай прыгажосцю. Гэтае светлае, прыгожае, жаноцкае свячэнне ў жыцці ён асабліва песціў, калыхаў у марах- думках. У творах М.Багдановіча каханне сагрэта асаблівай цеплынёй, шчырасцю. Сапраўдным паэтычным шэдэўрам інтымнай лірыкі з’яўляецца раманс “Зорка Венера”.

*Гучыць раманс “Зорка Венера* ” Слайд 16 (Дадатак 5)

**Вядучы першы:** Шмат вершаў паэт прысвяціў пейзажнай лірыцы. Багдановіч любіў прыроду, умеў тонка і праўдзіва паказаць яе хараство: бяскрайняе мора збажыны, густыя лясы, духмыныя лугі і палі. З вялікім майстэрствам напісаны верш “Па-над белым пухам вішняў…”.

*Гучыць верш “Па-над белым пухам вішняў…”.* Слайд 17 (Дадатак 6)

**Вядучы другі:** … Усе, хто асабліва ведаў Максіма Багдановіча , успамінаюць яго як вельмі прыгожага, высокага маладога чалавека з правільнымі рысамі твару, з буйной хваляй каштанавых валасоў, з адухаўлёнымі то цёплымі, то задуменнымі вачыма. Такім ён застаўся назаўсёды, хоць, кажуць, ніводная з дайшоўшых да нас фатаграфій нават і блізка не перадае жывой абаяльнасці паэта. Ды незвычайнае хараство жыве ў яго цудоўных творах, будзіць “светлыя згадкі”, дае нам мужнасць і мудрасць.

**Вядучы трэці:**

Ён нёс свой крыж цярпліва, без ныцця.

Як самабытны, непаўторны творца,

Хоць рана згасла полымя жыцця,

Ды ўсё гарэць, не згаснуць яго зорцы.

*Гучыць песня “Зорка Максіма” ў выкананні Э. Акуліна*

**Літаратура**

1. Багдановіч, М. Поўны збор твораў. Т. 1–3. Мінск, 2001.
2. Бачыла, А. Дарогамі Максіма Багдановіча. Мінск, 1983.
3. Вабішчэвіч, Т. Антон Луцкевіч як рэцэнзент “Вянка” Максіма Багдановіча: змена ацэначных падыходаў // Роднае слова. 2010. № 11. С. 19–22.
4. Ватацы, Н.Б. Максім Багдановіч. Мінск: Дзяржбібліятэка БССР, 1977.
5. Ватацы, Н.Б. Шляхі: Гісторыка-культурныя артыкулы. Мінск, 1986.
6. М. Багдановіч. Крытыка-біяграфічны нарыс // Замоцін І.І. Творы: Літ.-крытыч. арт. Мінск, 1991. С. 52-149.
7. Зубараў, Л.І. Максім Багдановіч: [аб жыццёвым і творчым шляху]. Мінск, 1989.
8. Кароткая, Т.М. Багдановіч Максім. Беларускія пісьменнікі: Біябібліягр. слоўн. У 6 т. Т. 1. Мінск, 1992. С. 157–159.
9. Козіч, В.І., Мазоўка, Н.К. Багдановіч Максім. Бібліяграфія. Беларускія пісьменнікі: Біябібліягр. слоўн. У 6 т. Т. 1. Мінск, 1992. С. 159–178.
10. Конан, У.М. Святло паэзіі і цені жыцця: лірыка Максіма Багдановіча. Мінск, 1991.

**Дадатак 1**

**Добрай ночы, зара-зараніца!**

Добрай ночы, зара-зараніца!

Ўжо імгла над зямлёю лажыцца,

Чорнай рызай усё пакрывае,

Пылам зор небасхіл абсявае.

Цішыня агартае мне душу.

Вецярок прыдарожную грушу

Ледзьве чутна варуша—калыша,

Міла бомы смяюцца у цішы,

Ціха срэбрам грукае крыніца.

Добрай ночы, зара-зараніца!

**Дадатак 2**

**Краю мой родны! Як выкляты Богам**

Краю мой родны! Як выкляты Богам —

Столькі ты зносіш нядолі.

Хмары, балоты... Над збожжам убогім

Вецер гуляе на волі.

Поруч раскідалісь родныя вёскі.

Жалем сцікаюцца грудзі! —

Бедные хаткі, таполі, бярозкі,

Ўсюды панурыя людзі...

Шмат што зрабілі іх чорныя рукі,

Вынеслі моцныя спіны;

Шмат іх прымусілі выцерпець мукі

Пушчы, разлогі, нізіны.

Кінь толькі вокам да гэтага люду —

Сціснецца сэрца ад болю:

Столькі пабачыш ты гора усюды,

Столькі нуды без патолі.

Песня пяе, як удовіна сына,

Янку, каханне згубіло;

Там, дзе панура схілілась каліна,

Беднага хлопца магіла.

Ў гутарках-казках аб шчасці, аб згодзе

Сэрца навін не пачуе.

Сціснула гора дыханне ў народзе,

Гора усюды пануе.

Хваляй шырокай разлілась, як мора,

Родны наш край затапіла...

Брацця! Ці зможам грамадскае гора?!

Брацця! Ці хваце нам сілы?!

**Дадатак 3**

**Жывеш ня вечна, чалавек.**

Жывеш ня вечна, чалавек, –  
Перажыві ж у момант век!

Каб хвалявалася жыьцё,  
Каб больш разгону ў ім было,  
Каб цераз край душы чуцьцё  
Ня раз, ня два пайшло!

Жыві і цэльнасьці шукай,  
Аб шыраце духоўнай дбай.

І ў напружэньні паўнаты  
Свайго шырокага жыцьця  
Бяз болю, ціха зойдзеш ты  
Ў краіну забыцьця.

**Дадатак 4**

**Янка Быліна. “К нам сумна вестка прыляцела”**

К нам сумна вестка прыляцела:

Памёр “ пясняр чыстай красы ,”

Душой чысцейшы ад расы.

Жалобу Беларусь адзела…

Так рана ён пакінуў нас,

Як промкнь нам бліснуў і згас…

Жыў гдзесь, як згнаннік, адзінока…

Судзьба табе і не дала

Спачыць ля роднага сяла;

І хоць спачыў ад нас далёка

Ў чужым краю, у чужой зямлі,

Там думкі нашы паплылі…

І не забудзем ця ніколі,

Хаця зышоў ты нам з вачэй.

Твой мілы верш, як той ручэй,

Улетку, звоніць нам у полі

З краіны сумнай забыцця!

Не жалься, што “паэтам стаўся

У нашай беднай старане”, -

Цяпер яна ўжо не ў сне:

Сабодны промень паказаўся.

І будзе цябе ўспамінаць.

Як сына дарагога маць.

**Дадатак 5**

**Раманс « Зорка Венера»**

Зорка Венера ўзышла над зямлёю,   
Светлыя згадкі з сабой прывяла...   
Помніш, калі я спаткаўся з табою,   
Зорка Венера ўзышла.   
З гэтай пары я пачаў углядацца   
Ў неба начное і зорку шукаў.   
Ціхім каханнем к табе разгарацца   
З гэтай пары я пачаў.   
Але расстацца нам час наступае;   
Пэўна, ўжо доля такая у нас.   
Моцна кахаў я цябе, дарагая,   
Але расстацца нам час.   
Буду ў далёкім краю я нудзіцца,   
У сэрцы любоў затаіўшы сваю;   
Кожную ночку на зорку дзівіцца   
Буду ў далёкім краю.   
Глянь іншы раз на яе, – у расстанні   
Там з ёй зліём мы пагляды свае...   
Каб хоць на міг уваскрэсла каханне,   
Глянь іншы раз на яе...

**Дадатак 6**

**Маёвая песня**  
  
Па-над белым пухам вішняў,  
Быццам сіні аганёк,  
Б'ецца, ўецца шпаркі, лёгкі  
Сінякрылы матылёк.  
   
Навакол усё паветра  
Ў струнах сэрца залатых, -  
Ён дрыжачымі крыламі  
Звоніць ледзьве чутна ў іх.  
   
І ліецца хваляй песня, -  
Ціхі, ясны гімн вясне.  
Ці не сэрца напявае,  
Навявае яго мне?  
   
Ці не вецер гэта звонкі  
Ў тонкіх зёлках шапаціць?  
Або мо сухі, высокі  
Ля ракі чарот шуміць?  
   
Не паняць таго ніколі,  
Не разведаць, не спазнаць:  
Не дадуць мне думак зыкі,  
Што ляцяць, дрыжаць, звіняць.  
   
Песня рвецца і ліецца  
На раздольны, вольны свет.  
Але хто яе пачуе?  
Можа, толькі сам паэт.